Geels Kirkesal
Geels Kirkesal er en kirke i Lundtofte Sogn, der ligger i det østligste Virum i en tidligere købmandsforretning.
Kirkesalen, som blev indviet i 1991, ligger i den nordvestlige ende af et erhvervsbyggeri, som bl.a. også indeholder en restaurant. Denne ejendommelige placering skyldes, at området, som blev udbygget fra 1940’erne og frem, allerede på daværende tidspunkt havde et stort behov for egen kirke.
I 1956 blev problemet delvist afhjulpet, da festsalen på Geelsgård Kostskole blev stillet til rådighed for gudstjenester, men ønsket om en egen, egentlig kirke bestod stadig. Der blev løbende indsamlet midler, men da idéerne om en ny kirke på Frilandsmuseet ikke materialiserede sig, blev det i stedet besluttet at bruge midlerne på at indrette den nuværende kirkesal.
Indvendigt står kirken som et enkelt, hvidmalet lokale med ovenlys over alteret.
Inventaret er moderne og holdt i enkle linjer med hvide farver. På væggen bag alteret hænger et rød-violet glaskors, som er omgivet af mindre grå og hvide kors. De er skabt af glaskunstneren Pipaluk Lake (født 1962) i 1996.